**A szakirodalmi hivatkozások alapvető szabályai**

**A hivatkozások feltüntetésekor az Amerikai Pszichológiai Társaság (APA) hivatkozásrendszerének 7. kiadását követjük (American Psychological Association, 2020).**

**▪ A szövegközi** hivatkozások esetében zárójeles formát használunk.

**- Mondatvégi, tagmondatvégi hivatkozás utalás, nem szó szerint idézett tartalom esetén:**

- egy szerző, mondatvégi: … (Kovács, 2020).

- egy szerző, tagmondatvégi: … (Kovács, 2017), …

- szervezetnév első említéskor: … (Központi Statisztikai Hivatal, 2020).

- szervezetnév a továbbiakban: … (KSH, 2020).

- két szerző: … (Kovács & Szabó, 2020).

- több mint két szerző: … (Kovács et al., 2015).

- egy szerző több műve: … (Kovács, 2019, 2020).

- egy szerző több műve azonos évszámmal: … (Kovács, 2020a, 2020b).

- több mű: … (Kovács, 2019; Szabó, 2020).

- évszám nélküli mű: … (Kovács, n.d.).

**Példa mondatvégi hivatkozásokra:**

A szociális munka praxisorientált, alkalmazott tudomány (Kovács, 2020; Kovács & Szabó, 2021; Kovács et al., 2020).

Mint a fenti példákban látható, mondatvégi hivatkozás esetén a mondatvégi pont a hivatkozás után áll. A szövegközi hivatkozásokban két szerző esetén az & jel előtt nincs vessző.

**- Mondatba szőtt hivatkozás utalás, nem szó szerinti idézés esetén:**

- egy szerző: … Kovács (2020) …

- két szerző: … Kovács és Szabó (2020) …

- több mint két szerző: … Kovács és munkatársai (2020) …

Példa:

**Mint Kovács és Szabó (2020) is megjegyzi, a szociális munka praxisorientált, alkalmazott tudomány.**

- Szó szerinti idézetek esetén idézőjel használatos, illetve a fentiek mellett az oldalszámot is meg kell adni. Több oldalon átívelő idézet esetén a kezdő és záró oldalszám közé nagykötőjelet teszünk. Egy oldalon található idézet esetén p., több oldalon átívelő idézet esetén pp. jelzést használunk:

- mondatvégi: … (Kovács, 2020, p. 22).

- mondatba fűzött: … Kovács (2020, pp. 22–23) …

Példa:

„A szociális munka praxisorientált, alkalmazott tudomány” (Kovács & Szabó, 2020, p. 43).

**▪ A szöveg végére helyezett irodalomjegyzék egyes tételeit a szerzők vezetékneve szerinti betűrendben soroljuk fel.** A szerző (vagy szerkesztő) vezetéknevét a keresztneve(i) kezdőbetűje követi, vesszővel elválasztva. A teljes irodalomjegyzék függő behúzással készül, azaz az egyes tételek első sora a margón kezdődik, a további sorok behúzással. Kiemeléshez, az alábbi példáknak megfelelően, dőlt betűt használunk:

- könyv esetében a címet,

- könyvfejezet esetében a befoglaló mű címét,

- folyóiratcikk esetében a folyóirat nevét és évfolyamszámát írjuk dőlt betűvel.

Címekben csak a cím és alcím első szavát (illetve a személy- és tulajdonneveket) írjuk nagy kezdőbetűvel. A cím és alcím közé kettőspontot teszünk. Oldalszámok között itt is nagykötőjelet használunk. Online források esetében a letöltés idejét csak akkor kell megadni, ha változó tartalomról van szó. A kiadás helyét (város) nem kell megadni.

**Könyv:**

Kovács, J. (2020). Könyv címe. Kiadó Neve.

Kovács, J., & Szabó, P. (2020). Könyv címe: Könyv alcíme. Kiadó Neve.

Kovács, J., Szabó, P., & Molnár, K. (2020). Könyv címe. Kiadó neve.

Könyvek esetében, mint fentebb látható, akár két, akár több szerző van, az & jel elé vessző kerül.

**Könyvfejezet:**

A befoglaló tanulmánykötet szerkesztője/szerkesztői után egy szerkesztő esetén (Ed.), több szerkesztő esetén (Eds.) megjelölést teszünk. Két szerkesztő esetén az & jel előtt nincs vessző, több szerkesztő esetén van. Az In után – mivel itt nem kell vezetéknév szerinti alfabetikus sorrendet tartani – a vezeték és keresztnevek (utóbbiak természetesen rövidítve) az angol nevek szerinti sorrendben írandók, és nem kerül közéjük vessző.

Kovács, J., Szabó, P., & Molnár, K. (2019). Könyvfejezet címe: Alcím (ha van). In K. Varga, V. Bognár, & R. Lakatos (Eds.), Befoglaló mű címe: Alcím (pp. 22–33). Kiadó Neve.

***Folyóiratcikk:***

Kovács, J., Szabó, P., Molnár, F., Varga, K., Bognár, V., Lakatos, R., & Takács, I. (2020). Cikk címe. *Folyóirat Neve, évfolyamszám*(lapszám), 22–33.

Kovács, J., Szabó, P., Molnár, F., Varga, K., Bognár, V., Lakatos, R., & Takács I. (2020). A szociális munka kihívásai. *Szociális Szemle, 10*(2), 22–33.

***Újságcikk napilapban:***

Kovács, J. (2020, Január 1). Cikk címe. *Újság Neve,* pp. 22–23.

***Online (is) elérhető folyóiratcikk vagy könyv:***

Kovács, J., & Szabó, P. (2020). Cikk címe: Cikk alcíme (ha van). *Folyóirat Neve, évfolyamszám*(lapszám), 22–33. http://www.xxxxx

Kovács, J. (2020). *Könyv címe.* Kiadó (ha van). http://www.xxxxx

***DOI-számmal rendelkező folyóiratcikkek esetében a DOI-linket kell megadni:***

Kovács, J., & Szabó, P. (2020). Cikk címe: Cikk alcíme. *Folyóirat Neve, évfolyamszám*(lapszám), 22–33. https://doi.org/xxxxx

***Szervezet weboldalán megjelenő közlemény* esetében*,* ha a szerző megegyezik a weboldal** üzemeltetőjével, nem kell feltüntetni a weboldal nevét (a link előtt), ha azonban e kettő nem egyezik meg, akkor feltüntetjük a weboldal nevét. Ha a szerző szervezet, a teljes nevét kiírjuk, és utána pontot teszünk:

Központi Statisztikai Hivatal. (2020). *Mű címe.* http://www.xxxxx

Kovács, J. (2020). *Mű címe.* Központi Statisztikai Hivatal. http://www.xxxxx

***Évszámmal nem rendelkező mű:***

Az évszám helyére (n.d.) kerül.

*Az APA hivatalos weboldalán számos további, speciális hivatkozási példa elérhető:* <https://apastyle.apa.org/style-grammar-guidelines/references/examples>

**Irodalom:**

American Psychological Association. (2020). Publication manual of the American Psychological Association: The official guide to APA style (7th ed.). American Psychological Association.